元则
参考资料

1 2  《北史·卷十七·列传第五》：子则，字孝规，袭爵，位义州刺史。仕周为小冢宰、江陵总管。
↑  《隋书·卷五十·列传第十五》：时见周太祖专政，将危元氏，孝矩每慨然有兴复社稷之志，阴谓昆季曰：“昔汉氏有诸吕之变，朱虚、东牟，卒安刘氏。今宇文之心，路人所见，颠而不扶，焉用宗子？盍将图之。”为兄则所遏，孝矩乃止。
↑  《北史·卷十七·列传第五》：时见元氏将危，阴谓昆季曰：“宇文之心，路人所见。颠而不扶，焉用宗子！”为兄则所遏，乃止。
↑  《全唐文·卷一百八十四·梓州慧义寺碑铭》：粤若三灵混极，惟神藏妙物之机；六气潜周，惟圣握财成之柄。考龟龙于百代，觉路先迷；征象马于三川，元津晚辟。岂非君臣朴静，则上皇扶失道之危；仁义沸腾，则大雄拯横流之弊？然后阶四禅而纵观，再造淳风；生三昧而端求，一匡浇俗。详穷秘躅，迥测冥机。观俗化之浮沈，考经纶之去就，则知理非徒寝，勋华比天下之功；教不虚行，周孔雪寰中之诮。遂能往来真极，表里睿图。谈慧日于昏衢，荫慈云于毁宅。由是妙音鸿渐，化迹龙飞；为法栋梁，作人父母。诸天竞写，金仙满目之容；异事争传，贝叶璇花之偈。

慧义寺则安昌寺之遗基，周使持节车骑大将军仪同三司大都督新州刺史安昌公之所建也。公讳则，字孝规，后魏景穆皇帝之元孙，司空安昌王之元子。雄才广度，身膺海岳之灵；华冕雕轩，地积王侯之气。晚参周运，位列虞宾；爰抚新州，来光旧蜀。江分石犀，犹连赤岸之山；路对金牛，尚疑青泥之磴。荣高牧刺，养隔晨昏。披厚褥以惊心，抚长筵而下泣。以为临川积慕，尚疏锺阜之岩；康乐追怀，竟凿庐峰之壁。傍稽胜托，俯植灵因。穷广汉之名山，得长平之绝岫。凭危列户，亘险乘甍。龛临明月之宫，塔对浮云之径。青莲湛目，下映香泉；赪果含唇，斜交宝树。重扃写翠，攀叠磴而烟周；复树回丹，委连冈而电属。真童入卫，山前桂树之坛；神客来游，水上芙蓉之殿。千楣凤矫，横鸟道而斜飞；万栱虬蟠，俯虹庄而遝起。霞明春牖，即对谈鸡；露下秩亭，仍传唳鹤。松门不杂，禅清避俗之心；竹院长闲，响合游仙之梵。若夫招提净域，栋宇长存；精舍只洹，规摹可袭。亦犹林光旧址，遂起甘泉之宫；露寝馀基，因立灵光之殿。

自先后膺历，今圣乘时。尧曦将佛镜俱悬，轩车与法轮同转。眷香城而侧席，怀妙叶而旁施。爰加慧义之名，用徙安昌之号。镌镕间起，缔饰争飞。前司马苏良乂，首引甄操；前长史唐秀卿，继敦崇拓。乃立弥勒下生像一铺，诸佛新变相一龛，并对巘呈规，分崖合势，容华秀绝，相好端明。尽雕刻之奇摹，执丹青之有契。随峰写状，旌旗舍卫之兵；因石生姿，花叶只园之树。山靡进晚，丽饰晨岩；鹩户迎宵，神光夜烛。如来应化，上辞兜率之天；菩萨分身，下入须弥之座。

时有就禅师者，俗姓冯氏，行遗生灭，思出尘劳。修定水之堤防，擢禅林之栋干。法忍以精求解脱，俯会无生，慧严以身证涅盘，坐观真谛。受踪故事，隔代同符，形骨犹存，英灵可视。岂若武担山下，惟传智士之名；蜀郡江前，别画文翁之像而已哉？又有庆法师者，俗姓王氏。贞机苦节，以般若为心谋；辅弼匡迷，以菩提为已任。遂使邑南偃化，争传廉恕之风；濮右驰情，竞起松篁之节。爰有庾子山者，文场之俊客也。自黄旗东扫，青盖西还，承有晋之衣缨，作大周之杞梓。嘉声内振，健笔傍流；翠碣高悬，凡书未缺。琼锺俯彻，犹参吐凤之音；石镜傍临，尚写回鸾之迹。朝请大夫长史河东裴爽，公侯映代，贞白承家；临九折以长驱，下双流而作镜，清通旧德。王休征之不虚；领袖耆年，庞士元之获展。县令卫元，冰霜用足，江汉情多。传卫玠之清谈，兼卫恒之博识。牛刀屈锐，陵剑壁而裁风；凤轸鸣徽，望琴台而助化。寺主大明法师，俗姓淳於氏，盖齐上客之遗苗，汉廷尉之洪允。避地岷濮，代为豪酋。法师住持真教，栖息妙涂，临雁塔而虔诚，仰龙宫而绎思。禅居遁迹，严君平之出尘；梵肆延宾，杨季卿之好事。上沐皇王之泽，下承连宰之功。收里巷之讴谣，览江山之体势。咸以为安昌故迹，虽篆德于前闻；新野残书，未兼芳于后叶。爰求胜律，重勒奇踪。托勃以知己之宾，校勃以当仁之分。文通、景纯之笔，何后保先？襄川岘岭之碑，为陵为谷。敢凭真眷，俯竭虚怀。披翰苑而长鸣，下辞庭而阔步。扬子云之继马，人远乎哉？蔡伯喈之嗣张，吾知之矣。敢作颂曰：

三千净土，八万名山。银台海上，金阙云间。禅居不杂，觉路长闲。鸾鹤栖举，风烟往还。蜀门直望，岷波东泻。川路黄牛，关城白马。宝光仙镇，来清钜野；紫磴三危，丹峰四下。显元安昌，俾侯江汉。英威外发，妙谋内断。慧则心机，孝为身干。聿求胜迹，爰疏壮观。跨崄垂甍，缘崖构极。玉座交映，珍龛间饬。磴道鱼鳞，山形凤翼。露清轩冕，霞明篆刻。重峦架崄，曲岫回廊。岩扉侧启，涧户斜张。松门石塔，竹院涉场。斋庭合梵，讲肆浮香。郁纡甍栋，参差林沼。叶障奔禽，花岩度鸟。地遥心旷，尘疏俗少。鹤唳更秋，猿吟漏晓。法门幽寂，禅宫寥敻。树杳烟深，泉飞虹映。实为妙域，傍滋道性。屡延铭表，频流藻咏。铜梁上德，玉垒名师。饰传觉照，颠闱文思。千龄道术，万古风期。重规叠矩，何代无之？
↑  《周书·卷三十八·列传第三十》：二年，转御正中大夫。时以近侍清要，盛选国华，乃以昶及安昌公元则、中都公陆逞、临淄公唐瑾等并为纳言。
↑  《北史·卷四十·列传第二十八》：时以近侍清要，盛选国华，乃以昶及安昌公元则、中都公陆逞、临淄公唐瑾等并为纳言。
↑  《周书·卷三十八·列传第三十》：大将军、纳言、小司空、荆州总管、安昌郡公元则
↑  《文苑英华·六百四十五·为行军元帅郧国公韦孝宽檄陈文》：伪陈私署公卿将校，州镇郡县，村屯邑落。盖闻五精上列，耀魄总其威灵；万国下分，皇王摄其区域。至其创业垂统，革命受终，奄有神州，光宅函夏，莫不垂极袭圣，积德累仁，播厚利于人民，建大功于天地。然后幽明赞叶，兆庶归往。瑞之以龙图凤纪，崇之以玉玺黄屋。故能照临九县，对越两仪，永保鸿名，长为称首。未有蛮陬夷落，裔土荒隅，崛起阡陌之中，妄窃帝王之号。斯则僭越之首，县于汉阙，亡吴之主，会于晋臣；布在方册，可以龟镜者也。

　　我太祖文皇帝自天攸纵，膺运挺生，屈道蕃条，或跃伊始。属玄运将改，禄去王室，三川已震，九鼎将飞，事切在泥，祸深流彘。乃推诚仗义，援手濡足，迎卫乘舆，崇建旐社，举天维于将坠，振地轴于已倾。血气食毛，咸受其赐。是则我有大造于区夏也。重以辟土服远，包荆卷蜀，功高于九合，业重于三分，愈执忠贞之操，终以人臣之礼。至或大矣。无得称焉。

　　既而讴歌允属，金石变响，神器大宝，用集我有周。我闵皇帝乃上为命，俯顺乐推，揖让而登皇极，垂衣而归抚运。世宗缵统，克隆洪绪，武功文德，藤茂飞英。我高祖武皇帝，以上圣隆下武，以至道弘丕业。其寂也，象系不能究其微；其动也，雷霆不能比其变。伪齐窃据中原，绵历世祀，带之以巨海长淮，镇之以峻岱崇岳，其地广，其民众，其俗富，其兵强。而帝迁明德，人思睿后，金钺一麾，廓然大定，申吊伐之义，答亿兆之心。陟方之驾虽远，鼎湖之神未绝。天元皇帝负四圣之休烈，协千载之昌期，悬金镜，振玉鼓，宏天纲，广地络。东穷海外，西极河源，邛管、夜郎之所，冒顿、呼韩之类，莫不屈膝稽颡，泛水梯山，被华夏之仁风，仰中国之圣道。

　　唯彼扬越，独为匪民，菆黄鱼鸟之郡，晏安龟蛇之穴。故伪魁陈霸先，火耕水耩之夫，荜门圭窦之子，无行检于乡曲，充部录于藩侯，施彼呼船之伎，展其盗裘之用。直萧氏丧乱，金陵扰攘，烂羊启邑，拔座为将，遂得洗江汉，奋迅泥滓。王僧辩秉文经武，挹义怀仁，志在鹰扬，诚深鹤立，埽江表之巨寇，复梁室之宗社，提挈霸先成其羽翼。而背恩忘德，毁器折枝，密相奄袭，忍加屠害，节士为之扼腕，名臣所以流涕，萧方智世有江外，实主梁祀。霸先义则臣民，任惟辅佐，御下暴于戾虎，轻上逾于老牛。包此祸心，遽行篡弑，遂令群盗，欻起宫闱，窘逼梁栋之间，颠死锋镝之下，既甚南宫绝宋公之脰，又过淖齿缩齐闵之筋。自古逆子乱臣，穷凶极悖，未有如斯者。昌实霸嗣，旧加篡戮，残虐相袭，报复循环。陈顼获自储宫，我之俘隶。先朝深弘宽宥，免其衅鼓，置之夷邸，淹历岁时。刍豢费上林之牧，廪恤索长安之米。其兄蒨发常山之念，屡致诚请，国务狐首之感，以礼遣送。顼禀性凶嚚，不义不昵，害及犹子，僭其伪位。

　　朝廷远抚长驾，含垢匿瑕，遍省不亏，輶轩继路。东夏克平，威震淮海，乘胜席卷，咸请南辕。高祖以得原失信，义有不取，怀远字小，理存久大，而违盟背惠，或从兹始。摇荡我边陲，侵轶我彭泗，我是以有吕梁之役。麾下裴忌、程文秀之辈，李绪、蒋元举之徒，束手军前，不可胜计。积甲等孤桐之岫，溺卒断浮磬之流。顼长恶愈甚，守迷不变，据如掌之地，延翘足之项，犹怒臂当辙，举尾支山，习黄旗之谬谈，志青盖之妖说。贯盈数尽，今实其时。加庚子应年，金火入斗，天道人事，宛若合符，混一之期，昭然可见。

　　寡人不武，董兹戎律，内禀帷幄，出制天渊，部勒诸将，雷奔电击。大将军、龙门公拓拔王述领巴蜀之兵一十二万，出于白帝，水陆俱下。大将军、安昌公拓跋则领骁骑五万，济于南岸，循江东转。梁王举一国之师，尽舳舻之盛，发自江陵，首尾不绝。行军总管、上柱国、杞国公亮率步骑一十五万，扫荡山林，□自东阙。行军总管、上柱国，郕国公士彦领人马一十万，济自泗口，径取广陵。幕府精锐二十万余，长驱淮水，直指江左。并同集石首，大会金陵。凡此诸军，皆从汧陇骁雄，幽并勇侠，捩犀拔象之夫，斩蛟挈兕之士。上谷渔阳之骑，追风啸云；荆门邓塞之舟，浮江沈汉。象弭饰堂溪之材，鹫羽加淇园之竹。旌旗麾电，戈剑竟野。鼓怒则江湖荡沸，叱咤则山岳簸跳。以此攻城，何城不陷？以此众战，谁能抗御？

　　将恐程门霣霜，梧桐与樗栎同凋。昆山火燎，天球共珷玞俱尽。故示以祸福，冀相全济。陈顼若识机知变，舆梓辕门，当增安乐之封，加有归命之礼。伪公卿以下，或中华之冠带，流寓江淮；或东南之隽楚，世载名位。岂安危乱之邦，事夷裔之主？良由身居伪网，迹化寇地，虽心存魏阙，无由自拔故耳。今正丈夫转福之秋，君子见机之日，若能投诚进款，展效立功，富贵荣华，义同俯拾，如有不达机运，敢拒王师，军有严科，刑兹罔赦。檄文所到，咸共申省。
↑  《资治通鉴·卷第一百七十四》：壬申，以冢宰元孝规为大司徒。
↑  《文苑英华·卷九六十三·周安昌公夫人郑氏墓志铭》：夫人讳某，荥阳阳武人也。周宣王之母弟，俾侯于郑；郑庄公之重世，卿士于周。以国为族，自兹而始。祖琼，太常、恭侯。父穆，司空、贞公。西京赋诗，奉常参柏梁之宴；东都言谶，司空为武卫之官。籍连帝谱，既同盘石；门称通德，无废儒林。　　夫人礼义闺门，端庄令淑，采采苡，萋萋葛覃。及乎作配君子，言事舅姑，下气怡声，承巾奉帚，亲戚惟礼，闺闱以睦，保定二年，册拜荥阳郡君。序戚升荣，从夫有秩。岂惟立义之妇，邑以延乡；有礼之妻，封之石。大将军沈犀二江，夫人闻猿三峡。明月灵关之阻，秋风蜀道之难，掩以瑶华，先从春露。天和十八年五月二十日薨于成都，春秋三十有六。诏赠安昌国夫人，礼也。即以其年十一月十六日归葬于咸阳之白起原。遂使山回反壤，先封节妇之陵；日入虞渊，实掩贤姬之墓。呜呼哀哉；乃为铭曰：

　　天河开国，分畿置政。地有十城，人居九命。畴昔之邑，今兹成姓。识履传风，参舆留庆。三星在户。百两言归，虔恭内政，荣曜中闱。承姑奉盥，训子停机。桑园蚕绩，绵室鸾飞。珩璜节步，藻火文衣。巴水幽咽，猿鸣断绝。月落珠伤，春枯桂折。赵瑟长辞，秦箫永别，贞姬掩隧。节女封坟，洛滨无月，荆台失云，鸟悲伤听，松声怆闻。千年遂古，百代余芬。